Le pele a ka bua eng kapa eng, ke ha monna eo wa ngaka a re: "Se tshohe letebele leso, wena motho ya hlapang ka moro metsi a le teng. Ke nna Makokona ngaka ya mofu ntatao Morapedi heiii... ke rometswe ho wena ke Badimo ba hao... hei...!" ha a realo a tsoke letjhoba a akgotse lengetse kgafetsa a sa natse hore batho ba reng. Shuuu! a tla ka tshoha Mafisa ha a utlwa hore ngaka eo e rometswe ke Badimo ba hae. Empa o ne a sa a lebetse hore o ne a sa tswa nka qeto ya ho kopana le ngaka ya setso pele a inehela sepoleseng. Empa ho a makatsa ha ele mona a sea hlaba hlohlodingwane. Ka mora hoba ba qoqaqoqe nakonyana e teletsana, ke ha ba tsebana hantle hoo ba neng ba se ba bile ba tsheha mmoho. Makokona a mmolella tsohle tse mo hlahetseng le hore o ikemeseditse ho ineela sepoleseng. Sena sona Makokona o ne a hlile a hanana le sona. Empa ka mora hoba a fumane tlhaloso e teletsana, a bona ho le molemo hore a etse le ho phethisa thato ya hae. Yena o ne a batla ho mo fa dira ha di bonwe sepolesa se mmatle ho fihlile se bile se teetse hore ha e le mmolai, ho ka nna ha etsahala hore ebe o shwele le yena.